Populistiset ja täysin ristiriitaiset kannabisotsikot ja -kannanotot saman median sisällä ovat tällä hetkellä Suomessa enemmän sääntö kuin poikkeus. Kukaan ei tunnu oikein tietävän mitä tästä aiheesta saisi nyt sanoa. Maailmalla kannabiksesta uutisoidaan pääasiassa positiiviseen sävyyn, mutta meillä tilanteesta maalataan aivan erilainen kuva.

Tämänaamuinen YLE:n uutinen ei ole poikkeus:

http://yle.fi/uutiset/kannabista_kayttavat_alttiita_monille_paihdeongelmille/8695413

Tässäkin esimerkissä on kyseessä KYSELY, joka on tehty keskimäärin 45-vuotiaille. Koko jutun pointit ovat ympäripyöreää lätinää itsestäänselvyyksistä tyyliin: “Tulokset viittaavat myös siihen, etteivät kannabiksen vaikutukset mielenterveyteen ole niin selkeitä kuin joidenkin tutkimusten perusteella on uskottu. Vaikutukset todennäköisesti myös näkyvät eri tavoin eri väestöissä ja ikäryhmissä.”

Eli tämän timantinkovan tutkimuksen mullistava tulos on toteamus, että päihteillä on yhteys päihdeongelmiin mutta asia ei ole mustavalkoinen? Vautsi vau, tämä tieto muutti maailmani! Tuntuu että tässäkin on ollut vain tarkoitus tarjota sekavaa sanallista sillisalaattia, jotta päästäisiin luettelemaan negatiivisia perusasioita päihteistä ja liimaamaan ne väkisin kannabiksen yhteyteen.

Toinen esimerkki sekavasta söhellyksestä: “Verrattuna osallistujiin, jotka eivät käyttäneet kannabista, heille kehittyi alkoholiongelma kolme kertaa todennäköisemmin ja kannabisriippuvuus lähes kymmenen kertaa todennäköisemmin.”

Eli kannabiksen käyttäjällä on isompi riski tulla riippuvaiseksi kannabiksesta verrattuna henkilöön, joka ei käytä kannabista? Enpä olisi ilman tutkimusta voinut tuotakaan tietää! En tosin tiennyt, että voit tulla riippuvaiseksi kannabiksesta vaikket sitä käyttäisikään.

Vieläkö tämä kylmän sodan aikainen oppi menee läpi? Siis se vanhentunut luulo, että yksittäiset substanssit muka poikkeuksetta tekevät “normaalista” kansalaisesta päihderiippuvaisen ja aiheuttavat kaikki kyseisen ihmisen ongelmat? Vai olisiko niin, että riippuvuus ja päihdeongelmat ovat yleensä merkki yksilön aiemmasta, jo olemassaolevasta ongelmasta johon hän etsii ratkaisua päihteistä, uhkapelistä, syömisestä tai jostain muusta?

Toivottavasti kieltolakipropagandan kulta-aika on jo sinunkin mielestäsi ohi.